《和陈国佐亦爱堂韵》
宋代·吴芾

纷纷当世士，尽道休官去。
有堕尘网中，谁能复回顾。
重为轩冕惑，一念遂差互。
要当发深省，悟此形皆寓。
奔驰徒扰扰，静中有奇趣。
夫子廊庙材，华途昔荣遇。
富贵方迫逐，脱身一何遽。
盖恐负初心，或为名所误。
独寻陶渊明，三径归来处。
亲朋续旧游，寝食安故步。
诗成月满窗，坐久尘生屦。
个中有真乐，自足慰迟暮。
我方困长途，因公识归路。
读公寄傲篇，更觉忘世虑。
有如逃空虚，倾耳听韶頀。
念此有限身，岁月空复度。
他时愿卜筑，结茅相近住。
如公迈往姿，平生已心慕。
我虽负俗累，胸中无好句。
傥获从后尘，登高亦能赋。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。